b'\n_START_ARTICLE_\nSuomen Sisu\n_START_SECTION_\nTavoitteet\n_START_PARAGRAPH_\nSuomen Sisun mukaan kansallismielisyys on aate, jonka mukaan jokaisen kansan ja kulttuurin olemassaolo on itseisarvo ja maailmanlaajuinen kulttuurinen monimuotoisuus s\xc3\xa4ilytt\xc3\xa4misen arvoista. J\xc3\xa4rjest\xc3\xb6n mukaan t\xc3\xa4st\xc3\xa4 seuraa se, ett\xc3\xa4 kansallismieliset kannattavat kansallisvaltioiden itsen\xc3\xa4isyytt\xc3\xa4 suhteessa ylikansallisiin j\xc3\xa4rjest\xc3\xb6ihin, vastustavat kapitalismin ja sosialismin ylivaltaa maailmassa sek\xc3\xa4 \xe2\x80\x9dniin monikulttuurisuutta kuin kansojen pirstomista ideologisten dogmien edellytt\xc3\xa4miin vallasta kesken\xc3\xa4\xc3\xa4n taisteleviin ryhmiin\xe2\x80\x9d. J\xc3\xa4rjest\xc3\xb6n mukaan yhteiskunta tarvitsee yhteisyyden tunnetta, yhteisi\xc3\xa4 arvoja ja perinteit\xc3\xa4. Liiallisen ja v\xc3\xa4\xc3\xa4r\xc3\xa4nlaisen maahanmuuton seurauksena yhteiskunta pirstoutuu. J\xc3\xa4rjest\xc3\xb6n mukaan monikulttuuriset valtiot ovat eri yhteis\xc3\xb6ist\xc3\xa4 muodostuvia sekakulttuureja, toisin kuin yhten\xc3\xa4iset kansallisvaltiot. Jos \xe2\x80\x9dkansainvaelluksen\xe2\x80\x9d vauhti on suurempi kuin kaukaisesta kulttuurista uuteen maahan muuttavien kotoutumisen vauhti, \xe2\x80\x9dei yhteiskunnan yhten\xc3\xa4isyys ja sit\xc3\xa4 kautta toimivuus ole en\xc3\xa4\xc3\xa4 taattua\xe2\x80\x9d._NEWLINE_Suomen Sisu sanoo olevansa puoluepoliittisesti sitoutumaton. Johdon mukaan j\xc3\xa4rjest\xc3\xb6n j\xc3\xa4senet edustavat eri puolueita pois lukien ruotsalainen kansanpuolue (vuonna 2013). J\xc3\xa4rjest\xc3\xb6 on ajanut Suomalaisuuden liiton tavoin \xe2\x80\x9dpakkoruotsin\xe2\x80\x9d poistamista. Vuoden 2004 kunnallisvaalien aikoihin useat j\xc3\xa4rjest\xc3\xb6n aktiivit alkoivat toimia perussuomalaisessa puolueessa. Suomen Sisun tunnetuimman j\xc3\xa4senen, Jussi Halla-ahon, kotisivujen vieraskirjan pohjalta syntyi my\xc3\xb6s \xe2\x80\x9dmaahanmuuttokriittisten\xe2\x80\x9d keskustelupalsta Hommaforum.\n_START_SECTION_\nTunnukset\n_START_PARAGRAPH_\nSuomen Sisun tunnus on kahdeksankulmainen hannunvaakuna. Tunnus voi esiinty\xc3\xa4 eri v\xc3\xa4reiss\xc3\xa4 ja sen kulmikkuuden on tarkoitus ik\xc3\xa4\xc3\xa4n kuin muistuttaa puuhun kaiverretusta merkist\xc3\xa4. Kuvauksen mukaan hannunvaakuna viittaa suomalaisten menneisyyteen ja on vanha onnenmerkki. Suomen Sisun sinetiss\xc3\xa4 hannunvaakunan keskelle on sijoitettu muinaissuomalaisten k\xc3\xa4ytt\xc3\xa4m\xc3\xa4 mursunsyd\xc3\xa4n, ja lenkkien v\xc3\xa4leihin havut._NEWLINE_Vaakunassaan j\xc3\xa4rjest\xc3\xb6ll\xc3\xa4 on sininen kuusenhavu hopeisella kilvell\xc3\xa4. Havu \xe2\x80\x9dmerkitsee voimaa antavaa el\xc3\xa4m\xc3\xa4npuuta ja l\xc3\xa4pi vaikeiden aikojen vihre\xc3\xa4n\xc3\xa4 ja vire\xc3\xa4n\xc3\xa4 pysyv\xc3\xa4\xc3\xa4 kuusta. Puuta, joka valtaosin muodostaa maamme mets\xc3\xa4t, ja joka kautta aikojen on ollut vaurauden l\xc3\xa4hde.\xe2\x80\x9d Sisu on k\xc3\xa4ytt\xc3\xa4nyt my\xc3\xb6s tunnuksena Aura-neitoa, Ruotsin vallan ajan loppuvaiheilla luotua Suomen henkil\xc3\xb6itym\xc3\xa4\xc3\xa4, jonka korvasi my\xc3\xb6hemmin Suomi-neito. Suomen Sisu julkaisi viisi numeroa Aura-lehte\xc3\xa4 2002\xe2\x80\x9303.\n_START_SECTION_\nAlkuvaiheet\n_START_PARAGRAPH_\nSuomen Sisun perustajat tapasivat helsinkil\xc3\xa4isess\xc3\xa4 Burning Books -kirjakaupassa. Kauppa perustettiin 1996 myym\xc3\xa4\xc3\xa4n sotilasalaa ja historiaa k\xc3\xa4sittelevi\xc3\xa4 kirjoja. Kaupassa tapasivat eri henkil\xc3\xb6t, jotka olivat kiinnostuneita nationalismista ja harvinaisista keskustelunaiheista, kuten toisen maailmansodan tapahtumien tarkastelusta h\xc3\xa4vi\xc3\xa4j\xc3\xa4n eli kansallissosialistien n\xc3\xa4k\xc3\xb6kulmasta._NEWLINE_Suomen Sisun perustivat (my\xc3\xb6hempi puheenjohtaja) Teemu Lahtinen, Burning Books -kirjakaupan Mikko Mikonmaa, Jura Jukola sek\xc3\xa4 Mika Purjesalo. Lahtinen oli nuorena kiinnostunut is\xc3\xa4nmaallisuudesta aatteena. H\xc3\xa4n oli ollut mukana 1990-luvun Is\xc3\xa4nmaallisen Kansallis-Liiton toiminnassa paikallistasolla. Lahtinen oli luonnostelemassa liikkeen mahdollista nuorisotoimintaa, jonka nimeksi ehdotettiin Is\xc3\xa4nmaallista nuorisoa. IKL:n toiminnan hiipuessa 1998 Lahtinen alkoi muutaman muun kanssa suunnitella uutta kansallismielist\xc3\xa4 nuorisoj\xc3\xa4rjest\xc3\xb6\xc3\xa4. Mikko Mikonmaa oli antikommunistisen, ANC:t\xc3\xa4 arvostelevan Etel\xc3\xa4-Afrikan yst\xc3\xa4v\xc3\xa4t ry:n perustajaj\xc3\xa4sen. H\xc3\xa4n toimi my\xc3\xb6s Inkeril\xc3\xa4iset ja Karjalaiset heimoveteraanit ry:ss\xc3\xa4, Itsen\xc3\xa4isyyden puolesta ry:ss\xc3\xa4 ja aluepalautuksia vaativassa Tarton rauha ry:ss\xc3\xa4. Helsingin keskustelupiirist\xc3\xa4 syntyi Suomen Sisu, jonka nimivaihtoehtoina olivat \xe2\x80\x9dNuorhakkapeliitat\xe2\x80\x9d ja \xe2\x80\x9dSuomalainen nuoriso\xe2\x80\x9d._NEWLINE_Suomen Sisu perustettiin 6. marraskuuta 1998. Suomalaisuuden liitolla oli ollut tapana j\xc3\xa4rjest\xc3\xa4\xc3\xa4 marraskuun kuudentena omia tilaisuuksiaan, koska t\xc3\xa4ll\xc3\xb6in on ruotsalaisuuden p\xc3\xa4iv\xc3\xa4. 1900-luvun alussa aitosuomalaiset viettiv\xc3\xa4t marraskuun kuudetta Kustaa II Adolfin kuolinp\xc3\xa4iv\xc3\xa4n sijasta hakkapeliittain p\xc3\xa4iv\xc3\xa4n\xc3\xa4. Perustamisen yhteydess\xc3\xa4 j\xc3\xa4rjest\xc3\xb6 antoi julkilausuman: \xe2\x80\x9dSuomen Sisun tarkoituksena on koota yhteen kansallisesti ajatteleva suomalainen nuoriso ja kasvattaa j\xc3\xa4senist\xc3\xa4\xc3\xa4n Suomen kansaa, kielt\xc3\xa4, kulttuuria, luontoa, historiaa ja sukulaiskansoja kunnioittavia kansalaisia. Yhdistys suojelee ja edist\xc3\xa4\xc3\xa4 toiminnallaan suomalaisuutta, is\xc3\xa4nmaallisuutta, perhearvoja ja kiintymyst\xc3\xa4 kotimaahan sek\xc3\xa4 vastustaa ep\xc3\xa4kansallisia ilmi\xc3\xb6it\xc3\xa4.\xe2\x80\x9d_NEWLINE_Suomen Sisun nuoret perustajaj\xc3\xa4senet aloittivat yhteisty\xc3\xb6n Suomalaisuuden liiton kanssa. Sisusta tuli Suomalaisuuden liiton nuorisoj\xc3\xa4rjest\xc3\xb6 ja se sai t\xc3\xa4t\xc3\xa4 kautta muun muassa tilat k\xc3\xa4ytt\xc3\xb6\xc3\xb6ns\xc3\xa4. Ensimm\xc3\xa4isen vuoden aikana Suomen Sisu harjoitti perinteist\xc3\xa4 oikeistolaista, suomalaismielist\xc3\xa4 toimintaa. Verkkosivuillaan sisulaiset linkittiv\xc3\xa4t maanpuolustusta, Karjalaa ja pakkoruotsia k\xc3\xa4sitteleviin sivustoihin. Yhdistys j\xc3\xa4rjesti tilaisuuksia itsen\xc3\xa4isyysp\xc3\xa4iv\xc3\xa4n\xc3\xa4, Kalevalan p\xc3\xa4iv\xc3\xa4n\xc3\xa4 ja suomalaisuuden p\xc3\xa4iv\xc3\xa4n\xc3\xa4. Lis\xc3\xa4ksi vierailtiin Bobi Siv\xc3\xa9nin haudalla ja Virossa. Vuonna 1999 Sisu julkaisi tarrasarjan, jossa otettiin kantaa maahanmuuttoon, Karjalan palauttamisen puolesta, pakkoruotsia vastaan ja suomensukuisten kansojen heimoyhteisty\xc3\xb6n puolesta._NEWLINE_\xc3\x84\xc3\xa4rioikeisto Suomessa -kirjan kuvauksen mukaan j\xc3\xa4rjest\xc3\xb6 alkoi pian ottaa vaikutteita ulkomaisesta oikeistoradikalismista. Sisun verkkosivuille lis\xc3\xa4ttiin 1990-luvun lopussa luettelo, jonne j\xc3\xa4senet saivat tehd\xc3\xa4 ehdotuksia suositeltavasta kirjallisuudesta. Listalle sis\xc3\xa4ltyi rotujen v\xc3\xa4itettyihin eroihin liittyvi\xc3\xa4, natsistisia ja holokaustin kielt\xc3\xa4vi\xc3\xa4 kirjoja. Mukana olivat muun muassa kansallissosialisti Alfred Rosenbergin Uutta Eurooppaa kohti, American Nazi Partyn perustajan George Lincoln Rockwellin White Power ja Ku Klux Klanin johtajiin kuuluneen David Duken My Awakening. Luettelo poistettiin my\xc3\xb6hemmin sivuilta, mutta sen sis\xc3\xa4lt\xc3\xb6 her\xc3\xa4tti sittemmin julkisuudessa huomiota. Lis\xc3\xa4ksi linkitettiin natsiskinialakulttuurille keskeisiin white power -musiikkisivustoihin. Sisun sivuilla esiteltiin eurooppalaisia \xc3\xa4\xc3\xa4rioikeistopuolueita \xe2\x80\x9dkansallismielisille tutustumisen arvoisina\xe2\x80\x9d J\xc3\xa4rjest\xc3\xb6 myi sivustollaan \xe2\x80\x9dLOL-diversity\xe2\x80\x9d -paitaa, jossa vasemmalla on musta ja oikealla valkoinen hymyilev\xc3\xa4 kasvo. N\xc3\xa4iden v\xc3\xa4liss\xc3\xa4 on puoliksi musta ja puoliksi valkoinen symboli, joka on surullinen._NEWLINE_Vuonna 2000 Suomen Sisu joutui eroamaan Suomalaisuuden liitosta lehtijulkaisujen vuoksi, joissa oli v\xc3\xa4itetty Sisun olevan muun muassa \xe2\x80\x9dnatsihenkinen\xe2\x80\x9d. Suomalaisuuden liitto pelk\xc3\xa4si menett\xc3\xa4v\xc3\xa4ns\xc3\xa4 valtionapunsa. Lehdist\xc3\xb6n kiinnostuksen taustalla oli mahdollisesti Sisun j\xc3\xa4rjest\xc3\xa4m\xc3\xa4 mielenosoitus Euroopan unionin komission edustuston edess\xc3\xa4. Mielenilmaisulla tuettiin J\xc3\xb6rg Haiderin It\xc3\xa4vallan vapauspuoluetta, joka oli vaalivoittonsa j\xc3\xa4lkeen EU:n boikotissa. Teemu Lahtisen mukaan j\xc3\xa4rjest\xc3\xb6jen erossa oli kyse my\xc3\xb6s linjariidoista. Sisun mielest\xc3\xa4 Suomalaisuuden liitossa keskityttiin liikaa pakkoruotsiin. Lahtisen mukaan j\xc3\xa4rjest\xc3\xb6jen erkaantumisesta oli jo sovittu aiemmin ja k\xc3\xa4sky erota tuli yll\xc3\xa4tyksen\xc3\xa4. J\xc3\xa4rjest\xc3\xb6jen v\xc3\xa4lit kiristyiv\xc3\xa4t v\xc3\xa4h\xc3\xa4ksi aikaa, mutta my\xc3\xb6hemmin Suomen Sisun j\xc3\xa4seni\xc3\xa4 on ollut Suomalaisuuden liiton hallituksessa. My\xc3\xb6hemmin vuonna 2000 Suomen Sisu otti k\xc3\xa4ytt\xc3\xb6\xc3\xb6n uuden toimintamallin ja julkaisi periaateohjelman. T\xc3\xa4h\xc3\xa4n aikaan liikkeeseen tuli my\xc3\xb6s my\xc3\xb6hemmin politiikassa tunnetuksi tullut Jussi Halla-aho._NEWLINE_Teemu Lahtisen mukaan j\xc3\xa4rjest\xc3\xb6n alkuaikoina suvaittiin laajasti erilaisia n\xc3\xa4kemyksi\xc3\xa4. 2000-luvun alkuvuodet olivat linjaristiriitojen aikaa. Lahtisen mukaan Sisu on sallinut my\xc3\xb6s kansallissosialistien mukanaolon, mutta n\xc3\xa4m\xc3\xa4 ovat kuitenkin aina olleet selke\xc3\xa4ss\xc3\xa4 v\xc3\xa4hemmist\xc3\xb6ss\xc3\xa4. 2000-luvun alussa yhdistys tuli tunnetuksi holokaustin kiist\xc3\xa4vist\xc3\xa4 j\xc3\xa4senist\xc3\xa4\xc3\xa4n, mutta yhdistyksen mukaan heit\xc3\xa4 ei en\xc3\xa4\xc3\xa4 ole j\xc3\xa4senin\xc3\xa4._NEWLINE_Alkuvuosinaan Suomen Sisu toimi er\xc3\xa4\xc3\xa4nlaisena sateenvarjotoimijana radikaalinationalistiselle liikehdinn\xc3\xa4lle. Milla Hannulan mukaan Sisun keskustelupalstalla kokoontuneet n\xc3\xa4kiv\xc3\xa4t uhkana ennen kaikkea \xe2\x80\x9dt\xc3\xa4nne v\xc3\xa4en v\xc3\xa4kisin hankitun viidennen kolonnan eli koko ajan kasvavan ja maan sis\xc3\xa4ll\xc3\xa4kin nopeasti lis\xc3\xa4\xc3\xa4ntyv\xc3\xa4n ei-integroituvan maahanmuuttov\xc3\xa4est\xc3\xb6n kasvattamisen\xe2\x80\x9d._NEWLINE_Sisun julkaisujen mukaan j\xc3\xa4rjest\xc3\xb6 haluaa suojella suomalaista el\xc3\xa4m\xc3\xa4ntapaa ja vastustaa rajoittamatonta maahanmuuttoa, koska jokaisella kansalla ja kulttuurilla on oikeus olemassaoloonsa ja oikeus hallita itse\xc3\xa4\xc3\xa4n. Siksi kulttuurien sekoittumiseen tulisi suhtautua varovaisesti \xe2\x80\x9dylti\xc3\xb6suvaitsevaisuuden\xe2\x80\x9d sijaan. Ep\xc3\xa4onnistuneen monikulttuurisuuden tunnuskuviksi Suomen Sisun sivuilla mainittiin maahanmuuttajien korkeat ty\xc3\xb6tt\xc3\xb6myys- ja rikollisuusluvut, etniset mellakat ja esikaupunkien ghettoutuminen. J\xc3\xa4rjest\xc3\xb6n mielest\xc3\xa4 jokainen l\xc3\xa4nsimaisen kulttuurin suojelua vakavissaan ehdottava leimataan rasistiksi, etnosentriseksi tai itsekk\xc3\xa4\xc3\xa4ksi kulttuuri-imperialistiksi. Esimerkiksi hein\xc3\xa4kuussa 2005 Suomen Sisun keskustelupalstan aiheita olivat muun muassa maahanmuuttajien aiheuttamat ongelmat (rikollisuus, v\xc3\xa4kivaltaisuus, koulutushaluttomuus, ty\xc3\xb6tt\xc3\xb6myys), \xc3\xa4\xc3\xa4ri-islamilaisuus, terrori-iskut sek\xc3\xa4 juutalais- ja neekerivitsit. Suurin osa kirjoittajista oli vakiov\xc3\xa4ke\xc3\xa4._NEWLINE_It\xc3\xa4vallan vapauspuolueen ja Jean-Marie Le Penin Kansallisen rintaman vaalimenestys her\xc3\xa4tti j\xc3\xa4seniss\xc3\xa4 kiinnostusta. Sisun edustajia on vieraillut Ruotsissa muun muassa Kansallisdemokraattien tilaisuuksissa. J\xc3\xa4rjest\xc3\xb6n 10-vuotishistoriikin mukaan \xe2\x80\x9dRuotsi on maa, jossa monikulttuurisuus ja poliittinen korrektius ovat menneet pelottavan pitk\xc3\xa4lle, ja se sopii mainiosti varoittavaksi esimerkiksi virheist\xc3\xa4, joita ei tule tehd\xc3\xa4.\xe2\x80\x9d _NEWLINE_Milla Hannulan mukaan Suomen Sisun keskustelusivuilla keskusteltiin paljon rodun k\xc3\xa4sitteest\xc3\xa4 ja v\xc3\xa4itetyist\xc3\xa4 rotujen v\xc3\xa4lisist\xc3\xa4 \xc3\xa4lykkyyseroista. Hannulan mukaan kysyttiin, \xe2\x80\x9donko valkoisilla oikeus pyrki\xc3\xa4 s\xc3\xa4ilym\xc3\xa4\xc3\xa4n maapallolla tilanteessa, jossa muut rodut lis\xc3\xa4\xc3\xa4ntyv\xc3\xa4t voimakkaasti\xe2\x80\x9d. Keskusteluun tuolloin osallistunut Hannula koki, ett\xc3\xa4 \xc3\xa4lykkyyskeskustelu sai liikaa huomiota. H\xc3\xa4nen mielest\xc3\xa4\xc3\xa4n my\xc3\xb6s palstan linja my\xc3\xb6s mustamaalasi koko ajatuksen suvaitsevuudesta ja syrjinn\xc3\xa4n vastaisuudesta. \xe2\x80\x9dRotukysymyksen merkityst\xc3\xa4 sisulaiselle nationalismille ei siis voida sivuuttaa\xe2\x80\x9d, Hannula totesi.\n_START_SECTION_\nToimintatavat\n_START_PARAGRAPH_\nSisun perustajilla oli mukana historiallis-romanttinen ulottuvuus, mik\xc3\xa4 ilmeni j\xc3\xa4rjest\xc3\xb6n julkilausumien tyyliss\xc3\xa4. Historiallisuus oli mukana my\xc3\xb6s yhdistyksen tunnuksissa. Yhdistyksen hallitusta kutsuttiin k\xc3\xa4r\xc3\xa4jiksi, puheenjohtajaa k\xc3\xa4r\xc3\xa4j\xc3\xa4p\xc3\xa4\xc3\xa4llikoksi, sihteeri\xc3\xa4 kirjuriksi ja vuosikokousta suurk\xc3\xa4r\xc3\xa4jiksi. Tunnuksiksi otettiin hannunvaakuna ja nykyaikaistettu Aura-neito. Mikko Mikonmaan mukaan \xe2\x80\x9dAKS (Akateeminen Karjala-Seura) oli esikuvanamme, parodiamieless\xc3\xa4\xe2\x80\x9d. Teemu Lahtinen oli my\xc3\xb6s ollut mukana vuonna 1993 Is\xc3\xa4nmaallisen Kansanliikkeen jatkajaksi perustetussa IKL-j\xc3\xa4rjest\xc3\xb6ss\xc3\xa4. Milla Hannula lainasi kirjassa Maassa maan tavalla: Maahanmuuttokritiikin lyhyt historia (2011) taistolaisliikett\xc3\xa4 tutkinutta Kimmo Rentolaa. Rentola oli todennut, ett\xc3\xa4 \xe2\x80\x9duusi kumous ei heti keksi omaa kielt\xc3\xa4\xc3\xa4n vaan hakee muotonsa ja kielens\xc3\xa4 menneisyydest\xc3\xa4\xe2\x80\x9d. Vastaavasti Suomen Sisun j\xc3\xa4senet n\xc3\xa4yttiv\xc3\xa4t aluksi olevan kiinni menneess\xc3\xa4._NEWLINE_Milla Hannulan mukaan kansallisen samastumisen luomiseen kuuluu myyttien korostus. Nuorilla t\xc3\xa4h\xc3\xa4n liittyy alakulttuurik\xc3\xa4ytt\xc3\xa4ytyminen, joka n\xc3\xa4kyy esimerkiksi vaatetuksessa. 2000-luvun alkupuolella Sisu myi t-paitoja, joiden kuva-aiheina oli muun muassa Suomen leijona miekan ja kilven kanssa. Paitojen, rintamerkkien ja tarrojen iskulauseina olivat \xe2\x80\x9dS\xc3\xa4ilyt\xc3\xa4 Suomi suomalaisena\xe2\x80\x9d, \xe2\x80\x9dPois pakkoruotsi\xe2\x80\x9d, \xe2\x80\x9dIs\xc3\xa4nmaanyst\xc3\xa4v\xc3\xa4\xe2\x80\x9d ja lasten hankintaan kannustava \xe2\x80\x9dLoppusijoita oikein \xe2\x80\x93 panostasi tarvitaan\xe2\x80\x9d. Moni nuori k\xc3\xa4ytti leijonariipusta tai Ukonvasaraa. Sisun ohjelmistoon kuului muinaissuomalaisuuteen tutustumista. J\xc3\xa4rjest\xc3\xb6 k\xc3\xa4ytti hannunvaakunaa tunnuksenaan Hannulan mukaan hieman uhmakkaastikin, kun \xe2\x80\x9dmoni vastustaja tiet\xc3\xa4m\xc3\xa4tt\xc3\xb6myytt\xc3\xa4\xc3\xa4n tai huvikseen yhdisti hannunvaakunan natsistiseen hakaristiin\xe2\x80\x9d. Hannulan mukaan vastustajien kanssa ei haluttu tehd\xc3\xa4 sovitteluratkaisuja edes julkikuvaan liittyvill\xc3\xa4 my\xc3\xb6nnytyksill\xc3\xa4. My\xc3\xb6hemmin j\xc3\xa4rjest\xc3\xb6n verkkosivuilla v\xc3\xa4hennettiin yhteis\xc3\xb6tunnuksia, j\xc3\xa4ljelle j\xc3\xa4i vain pelkistetty hannunvaakuna.\n_START_SECTION_\nVaaleissa\n_START_PARAGRAPH_\n2000-luvun alussa j\xc3\xa4rjest\xc3\xb6ss\xc3\xa4 pohdittiin poliittista vaikuttamista oman kansallismielisen puolueen avulla. Teemu Lahtisen mukaan p\xc3\xa4\xc3\xa4dyttiin kuitenkin siihen, ett\xc3\xa4 vaikutusta on oltava koko puoluekent\xc3\xa4ll\xc3\xa4. \xe2\x80\x9dT\xc3\xa4t\xc3\xa4 varten kuitenkin tarvittiin yksi painostuspuolue, jonka uhka muuttaisi muitakin.\xe2\x80\x9d Timo Soini oli puhunut \xe2\x80\x9doikeistopopulistisen\xe2\x80\x9d puolueen tarpeesta Suomessa. Lahtisen mukaan perussuomalaiset-puolue vaikutti muutenkin sopivalta tuohon tarkoitukseen._NEWLINE_Vuoden 2003 vaaleissa sisulaisia ehdokkaita oli Suomen kansan sinivalkoisten, Suomi nousee \xe2\x80\x93 kansa yhdistyy -puolueen ja Vapaan Suomen liiton listoilla. Vuoden 2007 eduskuntavaaleissa Suomen Sisu j\xc3\xa4rjesti vaaliker\xc3\xa4yksen tukeakseen kahdeksan j\xc3\xa4senens\xc3\xa4 kampanjaa, mutta kukaan heist\xc3\xa4 ei tullut valituiksi. Suomen Sisun entisen puheenjohtajan Johannes Niemisen mukaan Suomen Sisun j\xc3\xa4seni\xc3\xa4 on ollut vaaleissa ehdokkaina perussuomalaisten, sosialidemokraattien, kokoomuksen, vihreiden, vasemmistoliiton ja kommunistisen ty\xc3\xb6v\xc3\xa4enpuolueen listoilla._NEWLINE_Vuoden 2008 kuntavaaleissa perussuomalaiset menestyiv\xc3\xa4t hyvin ja useita Suomen Sisun j\xc3\xa4seni\xc3\xa4 valittiin valtuustoihin, muun muassa Jussi Halla-aho Helsingiss\xc3\xa4, Teemu Lahtinen Espoossa ja Suomen Sisun silloinen puheenjohtaja Johannes Nieminen Vantaalla._NEWLINE_Vuoden 2011 eduskuntavaaleissa Suomen Sisun j\xc3\xa4senist\xc3\xa4 valittiin perussuomalaisten ehdokkaina kansanedustajiksi Jussi Halla-aho Helsingist\xc3\xa4 sek\xc3\xa4 Juho Eerola Kotkasta, James Hirvisaari Asikkalasta ja Olli Immonen Oulusta._NEWLINE_Vaalikauden 2015\xe2\x80\x932019 eduskunnassa istui sisutaustaisia edustajia nelj\xc3\xa4ss\xc3\xa4 eduskuntaryhm\xc3\xa4ss\xc3\xa4._NEWLINE_Vuoden 2019 eduskuntavaaleissa sisulaisista nousivat eduskuntaan Olli Immonen, Juha M\xc3\xa4enp\xc3\xa4\xc3\xa4, Mauri Peltokangas ja Jenna Simula sek\xc3\xa4 j\xc3\xa4rjest\xc3\xb6n entiset j\xc3\xa4senet Jussi Halla-aho ja Juho Eerola. J\xc3\xa4rjest\xc3\xb6 kertoi ker\xc3\xa4nneens\xc3\xa4 yhteens\xc3\xa4 158 304 \xc3\xa4\xc3\xa4nt\xc3\xa4 eli reilut 5% hyv\xc3\xa4ksytyist\xc3\xa4 \xc3\xa4\xc3\xa4nist\xc3\xa4. 2019 aloittaneessa eduskunnassa sisulaisia kansanedustajia istuu j\xc3\xa4rjest\xc3\xb6n itsens\xc3\xa4 mukaan kahdessa eduskuntaryhm\xc3\xa4ss\xc3\xa4. Suurin osa sisulaisista on perussuomalaisia.\n_START_SECTION_\nNykyisin\n_START_PARAGRAPH_\nVuonna 2008 Jussi Halla-ahon verkkosivujen keskustelijat perustivat Homman. Perustajaj\xc3\xa4seniin kuului muun muassa Suomen Sisun varapuheenjohtajana toiminut Matias Turkkila, josta tuli my\xc3\xb6hemmin Perussuomalainen-lehden p\xc3\xa4\xc3\xa4toimittaja. Hommasta tuli nopeasti suosittu palsta, kun taas Suomen Sisun palsta hiipui. Teemu Lahtinen arvioi vuonna 2011, ett\xc3\xa4 maahanmuuttokriitiikki oli lopulta tullut julkisen keskustelun osaksi. Sisun ajatusmaailmaa on osin edustanut my\xc3\xb6s vuonna 2012 perustettu traditionalistinen verkkolehti Sarastus._NEWLINE_Perussuomalaisten entisen puheenjohtajan Timo Soinin mukaan Perussuomalaisten vuoden 2017 puoluekokouksessa valittu puheenjohtajisto oli Suomen Sisun masinoma vallankaappaus. Puolueen puheenjohtajistoon valittiin maahanmuuttovastaisimmat ehdokkaat, joista puheenjohtajaksi valittu Jussi Halla-aho on Suomen Sisun j\xc3\xa4sen. Timo Soini erosi Perussuomalaisista muutama p\xc3\xa4iv\xc3\xa4 puoluekokouksen j\xc3\xa4lkeen. Suomen Sisun puheenjohtaja Olli Immonen on kiist\xc3\xa4nyt v\xc3\xa4itteet vallankaappauksesta._NEWLINE_Jussi Halla-aho kuului j\xc3\xa4rjest\xc3\xb6\xc3\xb6n vuodesta 2000 alkaen. H\xc3\xa4n oli Suomen Sisun kunniaj\xc3\xa4sen. H\xc3\xa4n kertoo eronneensa j\xc3\xa4rjest\xc3\xb6st\xc3\xa4 sen j\xc3\xa4lkeen, kun h\xc3\xa4net valittiin perussuomalaisten puheenjohtajaksi._NEWLINE_Juho Eerola erosi j\xc3\xa4rjest\xc3\xb6st\xc3\xa4 vuonna 2012. Eerolan mukaan Suomen Sisulla ei ollut vuonna 2012 k\xc3\xa4yt\xc3\xa4nn\xc3\xb6ss\xc3\xa4 mink\xc3\xa4\xc3\xa4nlaista toimintaa, vaan tuohon aikaan se oli ollut jo monen vuoden ajan pelkk\xc3\xa4 "p\xc3\xb6yt\xc3\xa4laatikkofirma". _NEWLINE_Sisun j\xc3\xa4sen Simo Gr\xc3\xb6nroos valittiin perussuomalaisten puoluesihteeriksi 2019.\n_START_SECTION_\nMuhammad-pilapiirrokset\n_START_PARAGRAPH_\nHelmikuussa 2006 j\xc3\xa4rjest\xc3\xb6 lis\xc3\xa4si kohutut Muhammad-pilapiirrokset internetsivuilleen. Ruotsissa kuvat oli julkaissut Ruotsidemokraatit-puolue ja t\xc3\xa4m\xc3\xa4n johdosta Ruotsin viranomaiset olivat sulkeneet puolueen verkkosivut ulkoministeri\xc3\xb6n pyynn\xc3\xb6st\xc3\xa4. Vastalauseena t\xc3\xa4lle Suomen Sisun hallitus p\xc3\xa4\xc3\xa4tti julkaista kuvat. Kirjailija Jera H\xc3\xa4nninen ja toimittaja Jyri H\xc3\xa4nninen arvioivat kirjassaan Tuhansien aatteiden maa asian todenn\xc3\xa4k\xc3\xb6isesti unohtuneen julkisuudessa, ellei p\xc3\xa4\xc3\xa4ministeri Matti Vanhanen olisi tiedotustilaisuudessa pyyt\xc3\xa4nyt kuvien julkaisua anteeksi itsens\xc3\xa4 ja Suomen hallituksen puolesta. \xe2\x80\x9dVanhasen tiedotustilaisuuden j\xc3\xa4lkeen l\xc3\xa4hes jokainen suomalainen tiesi, mik\xc3\xa4 on Suomen Sisu.\xe2\x80\x9d Suomen Sisu piti Vanhasen anteeksipyynt\xc3\xb6\xc3\xa4 islamistien mielistelyn\xc3\xa4. Kansanedustaja Jari Vil\xc3\xa9n vaati viranomaisia poistamaan kuvat verkosta ja sis\xc3\xa4asiainministeri\xc3\xb6 kehotti keskusrikospoliisia tutkimaan asiaa. My\xc3\xb6s presidentti Tarja Halonen pahoitteli kuvien julkaisua. Esitutkinnan j\xc3\xa4lkeen ep\xc3\xa4ilys uskonrauhan loukkaamisesta meni syytt\xc3\xa4j\xc3\xa4lle syyteharkintaan. Syyteharkinta p\xc3\xa4\xc3\xa4ttyi kes\xc3\xa4kuussa 2006 syytt\xc3\xa4m\xc3\xa4tt\xc3\xa4j\xc3\xa4tt\xc3\xa4misp\xc3\xa4\xc3\xa4t\xc3\xb6kseen.\n_START_SECTION_\n\xc3\x84\xc3\xa4riryhm\xc3\xa4 vai ei?\n_START_PARAGRAPH_\nVuonna 2007 Kansan Uutisten toimittaja v\xc3\xa4itti artikkelissaan Suomen Sisua \xc3\xa4\xc3\xa4riryhm\xc3\xa4ksi. Suomen Sisun silloinen puheenjohtaja Teemu Lahtinen ja j\xc3\xa4sen Jussi Halla-aho kielsiv\xc3\xa4t v\xc3\xa4itteen vastineessaan ja kertoivat Suomen Sisun olevan laillisuusperiaatetta noudattava, oikeisto-vasemmisto-akselista irtisanoutuva maltillinen kansallismielinen j\xc3\xa4rjest\xc3\xb6._NEWLINE_Tammikuussa 2008 L\xc3\xa4nsiv\xc3\xa4yl\xc3\xa4-lehti luonnehti j\xc3\xa4rjest\xc3\xb6\xc3\xa4 \xe2\x80\x9dnatsihenkiseksi\xe2\x80\x9d. Lehti julkaisi 23.1.2008 asiasta my\xc3\xb6s j\xc3\xa4rjest\xc3\xb6n puheenjohtajan eri\xc3\xa4v\xc3\xa4n n\xc3\xa4kemyksen. Asiasta kanneltiin Julkisen sanan neuvostolle. L\xc3\xa4nsiv\xc3\xa4yl\xc3\xa4n neuvostolle antaman vastineen mukaan:_NEWLINE__NEWLINE_\xc2\xbbAsiaa arvioivat uusnatseja tutkinut dosentti sek\xc3\xa4 suojelupoliisin ja keskusrikospoliisin edustajat. Heid\xc3\xa4n arvioihinsa perustuen jutussa todettiin, ett\xc3\xa4 p\xc3\xa4\xc3\xa4kaupunkiseudulla toimii joitakin \xe2\x80\x9dnatsihenkisi\xc3\xa4\xe2\x80\x9d ryhmi\xc3\xa4, ja nimelt\xc3\xa4 mainittiin Lepakkojengi ja Suomen Sisu. Lehdell\xc3\xa4 oli perusteet k\xc3\xa4ytt\xc3\xa4\xc3\xa4 termi\xc3\xa4 \xe2\x80\x9dnatsihenkinen\xe2\x80\x9d, koska se perustui osin viranomaisarvioihin.\xc2\xbb _NEWLINE_Julkisen sanan neuvoston mielest\xc3\xa4 tapauksessa ei rikottu hyv\xc3\xa4\xc3\xa4 journalistista tapaa, koska lehdell\xc3\xa4 \xe2\x80\x9doli perusteet mainintaan natsihenkisyydest\xc3\xa4\xe2\x80\x9d ja koska se antoi seuraavassa numerossa j\xc3\xa4rjest\xc3\xb6n puheenjohtajalle mahdollisuuden tuoda esiin oma mielipiteens\xc3\xa4 asiasta. Vuonna 2009 Teemu Lahtinen teki asiasta hallintokantelun sis\xc3\xa4asiainministeri\xc3\xb6\xc3\xb6n. Ratkaisussaan kanteluun ministeri\xc3\xb6n poliisiosasto totesi, ett\xc3\xa4 toisin kuin lehden artikkeli antoi ymm\xc3\xa4rt\xc3\xa4\xc3\xa4, artikkelia varten haastateltu keskusrikospoliisin rikosylikomisario ei ollut haastattelussa kommentoinut Suomen Sisun toimintaa, sill\xc3\xa4 h\xc3\xa4nell\xc3\xa4 ei ollut yhdistyksest\xc3\xa4 syv\xc3\xa4llist\xc3\xa4 tietoa. Komisario ei ollut my\xc3\xb6sk\xc3\xa4\xc3\xa4n kutsunut ylip\xc3\xa4\xc3\xa4ns\xc3\xa4 mit\xc3\xa4\xc3\xa4n rekister\xc3\xb6ity\xc3\xa4 yhdistyst\xc3\xa4 uusnatsistiseksi: komisarion mukaan termi uusnatsismi oli vain lehden toimittajan k\xc3\xa4ytt\xc3\xa4m\xc3\xa4 termi._NEWLINE_Kiinnostus Suomen Sisua kohtaan kasvoi Jussi Halla-ahon ja useiden muiden Suomen Sisun j\xc3\xa4senten menestytty\xc3\xa4 vuoden 2008 kuntavaaleissa. Vaalimenestyksen ansiosta puheenjohtaja Johannes Nieminen ja hallituksen j\xc3\xa4sen Teemu Lahtinen kutsuttiin television A-talk-keskusteluohjelmaan esittelem\xc3\xa4\xc3\xa4n j\xc3\xa4rjest\xc3\xb6\xc3\xa4. Ylen El\xc3\xa4v\xc3\xa4ss\xc3\xa4 arkistossa lokakuussa 2008 julkaistu artikkeli kuvasi Suomen Sisun monikulttuurisuutta ja \xe2\x80\x9dkansojen sekoittamista luonnottomalla tavalla kesken\xc3\xa4\xc3\xa4n\xe2\x80\x9d vastustavaksi ja artikkelin mukaan Suomen Sisu p\xc3\xa4\xc3\xa4si \xe2\x80\x9dmuukalaispelolla vaalivoittoon\xe2\x80\x9d. Artikkelin mukaan ainakin osa perinteisist\xc3\xa4 perussuomalaisista koki j\xc3\xa4\xc3\xa4neens\xc3\xa4 jyrkemm\xc3\xa4n linjan sisulaisten varjoon._NEWLINE_Jera H\xc3\xa4nninen ja Jyri H\xc3\xa4nninen julkaisivat vuonna 2010 kirjan Tuhansien aatteiden maa. Kirjoittajien mukaan sisulainen ajattelutapa muistuttaa \xc3\xa4\xc3\xa4riajattelua. Heid\xc3\xa4n mukaansa Sisun ohjelmassa on paljon samaa kuin kansallissosialistiseksi itse\xc3\xa4\xc3\xa4n kutsuvan Suomen vastarintaliikkeen julistuksessa. Vuoden 2011 eduskuntavaalien j\xc3\xa4lkeen BBC mainitsi my\xc3\xb6s Suomen Sisun jutussa, joka k\xc3\xa4sittelee Timo Soinia ja perussuomalaisia. Jutun mukaan Suomen Sisun j\xc3\xa4senet edustavat \xc3\xa4\xc3\xa4rinationalisteja, jotka ovat soluttautuneet Perussuomalaisiin. Marraskuussa 2011 suojelupoliisin turvallisuusyksik\xc3\xb6n p\xc3\xa4\xc3\xa4llikk\xc3\xb6 Kari Harju sanoi Yle 1:n A-studion haastattelussa Suomen Sisun olevan suojelupoliisin mielest\xc3\xa4 \xc3\xa4\xc3\xa4rioikeistolaisia ajatuksia esille tuova ryhm\xc3\xa4, jota h\xc3\xa4n ei kuitenkaan pid\xc3\xa4 Suomen vastarintaliikkeen tavoin natsihenkisen\xc3\xa4. Maaliskuussa 2013 Ylen uutisissa mainittiin, ett\xc3\xa4 suojelupoliisi ei ole luokitellut Suomen Sisua mitenk\xc3\xa4\xc3\xa4n._NEWLINE_Vuonna 2011 ilmestyi Milla Hannulan kirja Maassa maan tavalla: Maahanmuuttokritiikin lyhyt historia, joka k\xc3\xa4sitteli my\xc3\xb6s Suomen Sisua my\xc3\xb6t\xc3\xa4mieliseen s\xc3\xa4vyyn. Hannula oli mukana Suomen Sisun toiminnassa parin vuoden ajan vuosituhannen vaihteessa. Hannula kertoi olleensa miesvaltaisen j\xc3\xa4rjest\xc3\xb6n kanssa eri mielt\xc3\xa4 monista asioista, mik\xc3\xa4 sai h\xc3\xa4net irtaantumaan toiminnasta._NEWLINE_Vasemmistoliittolaiset poliitikot Li Andersson ja Dan Koivulaakso sek\xc3\xa4 toimittaja Mikael Brunila julkaisivat vuonna 2012 kirjan \xc3\x84\xc3\xa4rioikeisto Suomessa. Kirjoittajat yhdistiv\xc3\xa4t Suomen Sisun ohjelman uuteen eurooppalaiseen oikeistoradikalismiin, joka puhuu kulttuurisista eroista ja niiden s\xc3\xa4ilytt\xc3\xa4misest\xc3\xa4. Uuden radikaalioikeiston mukaan liberalismi tuhoaa kansallisia yhteis\xc3\xb6j\xc3\xa4. Tekij\xc3\xb6iden mukaan 2000-luvun oikeistopopulistit hakevat sek\xc3\xa4 ulkopuolisia uhkia ett\xc3\xa4 syntipukkeja kansakunnan sis\xc3\xa4puolelta. Edellisi\xc3\xa4 ovat etenkin maahanmuuttajat, j\xc3\xa4lkimm\xc3\xa4isi\xc3\xa4 liberaalit ja vasemmistolaiset. Politiikka esitet\xc3\xa4\xc3\xa4n kansallisen konservatismin ja liberalismin v\xc3\xa4lisen\xc3\xa4 vastakkainasetteluna, mill\xc3\xa4 pyrit\xc3\xa4\xc3\xa4n suuntaamaan puoluekentt\xc3\xa4\xc3\xa4 oikealle. Kirjan tekij\xc3\xb6iden mukaan Sisulla oli vaikutusta niin sanottujen maahanmuuttokriittisten blogien syntyyn vuodesta 2005. Vanhasta \xc3\xa4\xc3\xa4rioikeistolaisuudesta muistutti tekij\xc3\xb6iden mukaan rasistinen kielenk\xc3\xa4ytt\xc3\xb6 sek\xc3\xa4 v\xc3\xa4itteet rotujen \xc3\xa4lykkyyseroista._NEWLINE_Historiantutkija Jussi Jalonen arvioi, ett\xc3\xa4 Sisun ilmaisemaa aatemaailmaa voi luonnehtia \xc3\xa4\xc3\xa4rikansalliseksi, \xc3\xa4\xc3\xa4rioikeistolaiseksi tai muukalaisvihamieliseksi. Yhdistyksen piirist\xc3\xa4 nousseet kansanedustajat esittiv\xc3\xa4t n\xc3\xa4kemyksi\xc3\xa4, joiden alkuper\xc3\xa4 oli Jalosen mukaan niin sanotussa Eurabia-kirjallisuudessa._NEWLINE_Suomen Sisun puheenjohtaja, kansanedustaja Olli Immonen her\xc3\xa4tti kes\xc3\xa4ll\xc3\xa4 2015 pahennusta Facebook-p\xc3\xa4ivityksill\xc3\xa4\xc3\xa4n. Kes\xc3\xa4kuussa julkaisemassaan kuvassa Immonen poseeraa Suomen vastarintaliikkeen j\xc3\xa4senten kanssa. Kuva oli otettu Porvoossa Eugen Schaumanin muistomerkill\xc3\xa4, jossa juhlistettiin kenraalikuvern\xc3\xb6\xc3\xb6ri Nikolai Bobrikovin murhan vuosip\xc3\xa4iv\xc3\xa4\xc3\xa4. Hein\xc3\xa4kuussa, Nuivan vaalimanifestin viisivuotisp\xc3\xa4iv\xc3\xa4n\xc3\xa4 Immonen julkaisi Facebookissa englanninkielisen p\xc3\xa4ivityksen, jossa kertoi muun muassa \xe2\x80\x9dhaaveilevansa vahvasta valtiosta, joka voittaisi t\xc3\xa4m\xc3\xa4n painajaisen nimelt\xc3\xa4 monikulttuurisuus\xe2\x80\x9d._NEWLINE_Syyskuussa 2015 Suomen Sisu tilasi videomuotoisen historiikin toiminnastaan Jenna Jauhiaiselta, joka puolestaan luovutti k\xc3\xa4sikirjoituksen HYPERREAALIYAH-taiteilijakollektiivin ty\xc3\xb6stett\xc3\xa4v\xc3\xa4ksi. Ryhm\xc3\xa4 toteutti Suomen Sisun kustannuksella pilailevan videon.'